CELEX: 32016D1183
Language: el
Date: 2016-07-14 00:00:00
Title: Εκτελεστική απόφαση (ΕΕ) 2016/1183 της Επιτροπής, της 14ης Ιουλίου 2016, για την έγκριση του προγράμματος επείγοντος εμβολιασμού κατά της οζώδους δερματίτιδας των βοοειδών στη Βουλγαρία και για την τροποποίηση του παραρτήματος της εκτελεστικής απόφασης (ΕΕ) 2016/645 [κοινοποιηθείσα υπό τον αριθμό C(2016) 4360] (Κείμενο που παρουσιάζει ενδιαφέρον για τον ΕΟΧ)

20.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 195/75
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1183 ΤΗΣ ΕΠΙΤΡΟΠΉΣ
   της 14ης Ιουλίου 2016
   για την έγκριση του προγράμματος επείγοντος εμβολιασμού κατά της οζώδους δερματίτιδας των βοοειδών στη Βουλγαρία και για την τροποποίηση του παραρτήματος της εκτελεστικής απόφασης (ΕΕ) 2016/645
   
      
         [κοινοποιηθείσα υπό τον αριθμό C(2016) 4360]
      
   
   (Το κείμενο στη βουλγαρική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 14 παράγραφος 2 και το άρθρο 19 παράγραφος 1 στοιχείο α), παράγραφος 3 στοιχείο α) και παράγραφος 6,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Η οδηγία 92/119/ΕΟΚ θεσπίζει γενικά μέτρα καταπολέμησης που πρέπει να εφαρμόζονται σε περίπτωση εκδήλωσης ορισμένων ασθενειών των ζώων, συμπεριλαμβανομένης της οζώδους δερματίτιδας (LSD). Τα εν λόγω μέτρα καταπολέμησης περιλαμβάνουν την καθιέρωση ζωνών προστασίας και επιτήρησης γύρω από τη μολυσμένη εκμετάλλευση και προβλέπουν επίσης τον επείγοντα εμβολιασμό σε περίπτωση εμφάνισης εστίας οζώδους δερματίτιδας ως συμπλήρωμα σε άλλα μέτρα καταπολέμησης.
            
         
               (2)
            
            
               Στις 12 Απριλίου 2016 η Βουλγαρία γνωστοποίησε στην Επιτροπή την υπόνοια εμφάνισης εστίας οζώδους δερματίτιδας σε δύο εκμεταλλεύσεις βοοειδών που βρίσκονται αντίστοιχα στο Voden και στο Chernogorovo, χωριά του δήμου Dimitrovgrad, στην περιφέρεια Haskovo στο κεντρικό-νότιο τμήμα της Βουλγαρίας, περίπου 80 km από τα σύνορα με τις γειτονικές χώρες. Μετά την επιβεβαίωση των εν λόγω δύο αρχικών εστιών στην περιφέρεια Haskovo, στις 13 Απριλίου 2016 η Βουλγαρία ανέφερε εστίες οζώδους δερματίτιδας σε πολλές περιφέρειες. Στις 20 Μαΐου 2016 η Βουλγαρία κοινοποίησε στην Επιτροπή την παρουσία 98 επιβεβαιωμένων εστιών οζώδους δερματίτιδας, εκ των οποίων 19 βρίσκονταν στο Haskovo, 8 στη Stara Zagora, 5 στο Plovdiv, 54 στο Blagoevgrad, 6 στο Kjustendil, μία στο Pernik και 5 στην περιφέρεια Smolyan.
            
         
               (3)
            
            
               Για την πρόληψη της εξάπλωσης της οζώδους δερματίτιδας σε άλλες περιοχές της Βουλγαρίας, και σε άλλα κράτη μέλη και σε τρίτες χώρες, η Επιτροπή εξέδωσε την εκτελεστική απόφαση (ΕΕ) 2016/645 (5). Η εν λόγω εκτελεστική απόφαση θεσπίζει ορισμένα μέτρα προστασίας σε σχέση με την επιβεβαίωση της οζώδους δερματίτιδας στη Βουλγαρία και καθορίζει, σε επίπεδο Ένωσης, μια απαγορευμένη ζώνη, η οποία περιγράφεται στο παράρτημα και περιλαμβάνει την περιοχή στην οποία έχει επιβεβαιωθεί η οζώδης δερματίτιδα και τις ζώνες προστασίας και επιτήρησης που καθορίστηκαν από τη Βουλγαρία σύμφωνα με το άρθρο 10 της οδηγίας 92/119/ΕΚ.
            
         
               (4)
            
            
               Κατά την ίδια περίοδο, από τις 6 Απριλίου 2016 έως τις 19 Μαΐου 2016, αναφέρθηκαν νέες εστίες οζώδους δερματίτιδας στην Ελλάδα και στην πρώην Γιουγκοσλαβική Δημοκρατία της Μακεδονίας.
            
         
               (5)
            
            
               Σύμφωνα με την επιστημονική γνώμη της Ευρωπαϊκής Αρχής για την Ασφάλεια των Τροφίμων (EFSA) σχετικά με την οζώδη δερματίτιδα (6), μόνο ζώντα εξασθενημένα εμβόλια κατά της οζώδους δερματίτιδας διατίθενται στο εμπόριο. Η γνώμη αυτή περιγράφει το εμβόλιο Neethling με εξασθενημένο ιό οζώδους δερματίτιδας ως πάρα πολύ αποτελεσματικό για την πρόληψη της νοσηρότητας. Επειδή τα ομόλογα εμβόλια κατά της οζώδους δερματίτιδας είναι πιο αποτελεσματικά από τα εμβόλια με βάση εξασθενημένους ιούς ευλογιάς προβάτων, η χρήση τους συνιστάται, με την επιφύλαξη της διαθεσιμότητας από παραγωγούς εμβολίων που δραστηριοποιούνται αποκλειστικά εκτός της Ένωσης.
            
         
               (6)
            
            
               Δεν υπάρχει εμβόλιο κατά της οζώδους δερματίτιδας με άδεια κυκλοφορίας στην Ένωση. Επομένως, ο επείγων εμβολιασμός σύμφωνα με το άρθρο 19 της οδηγίας 92/119/ΕΟΚ μπορεί να πραγματοποιηθεί μόνο σύμφωνα με το άρθρο 8 της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου (7), που δίνει τη δυνατότητα στα κράτη μέλη, σε περίπτωση σοβαρής επιζωοτίας όπως η οζώδης δερματίτιδα, να επιτρέπουν προσωρινά τη χρήση εμβολίων που δεν διαθέτουν άδεια κυκλοφορίας.
            
         
               (7)
            
            
               Στις 25 Απριλίου 2016 η Βουλγαρία υπέβαλε στην Επιτροπή πρόγραμμα για τον επείγοντα εμβολιασμό, κατά της οζώδους δερματίτιδας, βοοειδών που εκτρέφονται σε εκμεταλλεύσεις στις προσβεβλημένες περιοχές καθώς και σε ορισμένες όμορες περιοχές του εν λόγω κράτους μέλους («το πρόγραμμα επείγοντος εμβολιασμού»). Το πρόγραμμα επείγοντος εμβολιασμού περιλαμβάνει πληροφορίες σχετικά με την απόφαση εκτέλεσης των μέτρων, τις λεπτομέρειες όσον αφορά τον γεωγραφικό και διοικητικό καθορισμό της ζώνης εμβολιασμού, τον αριθμό των εκμεταλλεύσεων και των ζώων που πρέπει να εμβολιαστούν και τον χρόνο κατά τον οποίο θα πρέπει να έχει ολοκληρωθεί ο εμβολιασμός. Στις 20 Μαΐου 2016 η Βουλγαρία γνωστοποίησε στην Επιτροπή την πρόθεσή της να επεκτείνει το πρόγραμμα επείγοντος εμβολιασμού σε ολόκληρη την επικράτεια της Βουλγαρίας. Αυτό απαιτεί τη διεύρυνση της απαγορευμένης ζώνης η οποία περιγράφεται στο παράρτημα της εκτελεστικής απόφασης (ΕΕ) 2016/645. Συνεπώς, το παράρτημα της εκτελεστικής απόφασης (ΕΕ) 2016/645 θα πρέπει να τροποποιηθεί αναλόγως.
            
         
               (8)
            
            
               Σύμφωνα με το άρθρο 19 παράγραφος 6 της οδηγίας 92/119/ΕΟΚ, η Βουλγαρία κοινοποίησε στην Επιτροπή στις 28 Απριλίου 2016 την απόκτηση ικανού αριθμού δόσεων ομόλογων εμβολίων οζώδους δερματίτιδας από την τράπεζα εμβολίων που δημιούργησε η Επιτροπή σύμφωνα με την εκτελεστική απόφαση της Επιτροπής της 18ης Δεκεμβρίου 2015 (8) και την έναρξη του επείγοντος εμβολιασμού σε ακτίνα 20 χιλιομέτρων περίπου γύρω από τις επιβεβαιωμένες εστίες οζώδους δερματίτιδας, σύμφωνα με το πρόγραμμα επείγοντος εμβολιασμού.
            
         
               (9)
            
            
               Είναι αναγκαίο να θεσπιστούν οι προϋποθέσεις υπό τις οποίες η Βουλγαρία θα πρέπει να διενεργήσει τον επείγοντα εμβολιασμό. Η ταχεία εξάπλωση της οζώδους δερματίτιδας στη Βουλγαρία συνιστά κίνδυνο για άλλα τμήματα της επικράτειας της χώρας και για γειτονικές χώρες. Επομένως, σκοπός της παρούσας απόφασης είναι επίσης να ενισχύσει τα μέτρα ελέγχου της νόσου που εφαρμόζονται στη Βουλγαρία με τον περιορισμό της μετακίνησης των μη εμβολιασμένων βοοειδών ηλικίας άνω των τριών μηνών σε άλλες εκμεταλλεύσεις εντός της απαγορευμένης ζώνης. Ο εν λόγω περιορισμός όσον αφορά την ηλικία επιτρέπει τις αναγκαίες μετακινήσεις νεαρών μόσχων σε άλλες εκμεταλλεύσεις για περαιτέρω εκτροφή κατά την περίοδο μετά τη γέννησή τους όταν δεν είναι δυνατή η αποτελεσματική ανοσοποίησή τους. Ταυτόχρονα, είναι αναγκαίο να επιτραπεί η μετακίνηση μη εμβολιασμένων βοοειδών απευθείας σε σφαγείο εντός της απαγορευμένης ζώνης.
            
         
               (10)
            
            
               Η περιοχή στην οποία θα πραγματοποιηθεί ο εμβολιασμός κατά της οζώδους δερματίτιδας μπορεί να καλύπτει όλη την απαγορευμένη ζώνη, όπως ορίζεται στην εκτελεστική απόφαση (ΕΕ) 2016/645 και προσδιορίζεται στο παράρτημα της εν λόγω απόφασης.
            
         
               (11)
            
            
               Ο πρώτος γύρος του επείγοντος εμβολιασμού θα πρέπει να ολοκληρωθεί το συντομότερο δυνατό και το αργότερο έως τις 30 Ιουνίου 2016. Αν εκδηλωθούν εστίες σε άλλες περιοχές, ο επείγων εμβολιασμός στις προσβεβλημένες περιοχές θα πρέπει να έχει ολοκληρωθεί εντός δύο μηνών από την επιβεβαίωση της πρώτης εστίας οζώδους δερματίτιδας στις εν λόγω περιοχές, ανάλογα με τη διαθεσιμότητα των εμβολίων.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Εκτός από τα μέτρα που έχουν ληφθεί από τη Βουλγαρία σύμφωνα με τα άρθρα 4, 5 και 10 της οδηγίας 92/119/ΕΟΚ, η Βουλγαρία μπορεί να διενεργήσει επείγοντα εμβολιασμό κατά της οζώδους δερματίτιδας των βοοειδών σε εκμεταλλεύσεις που βρίσκονται στις περιφέρειες που απαριθμούνται στο παράρτημα I υπό τους όρους που καθορίζονται στο παράρτημα II.
   2.   Εγκρίνεται το πρόγραμμα που υπέβαλε η Βουλγαρία στην Επιτροπή στις 20 Μαΐου 2016 για τον επείγοντα εμβολιασμό κατά της οζώδους δερματίτιδας των βοοειδών σε εκμεταλλεύσεις που βρίσκονται στις περιοχές που απαριθμούνται στο παράρτημα I.
   3.   Απαγορεύεται κάθε μετακίνηση, προς άλλα κράτη μέλη, βοοειδών που έχουν εμβολιαστεί κατά της οζώδους δερματίτιδας.
   4.   Απαγορεύεται κάθε μετακίνηση, προς άλλα κράτη μέλη, βοοειδών ηλικίας κάτω των 6 μηνών τα οποία δεν έχουν εμβολιαστεί κατά της οζώδους δερματίτιδας, αλλά έχουν γεννηθεί από αγελάδες που έχουν εμβολιαστεί κατά της οζώδους δερματίτιδας.
   Άρθρο 2
   Η Βουλγαρία λαμβάνει τα αναγκαία μέτρα για να συμμορφωθεί με την παρούσα απόφαση και ενημερώνει την Επιτροπή και τα κράτη μέλη σύμφωνα με το άρθρο 19 παράγραφος 5 της οδηγίας 92/119/ΕΟΚ.
   Άρθρο 3
   Το παράρτημα της εκτελεστικής απόφασης (ΕΕ) 2016/645 αντικαθίσταται από το κείμενο του παραρτήματος III της παρούσας απόφασης.
   Άρθρο 4
   Η παρούσα απόφαση απευθύνεται στη Δημοκρατία της Βουλγαρίας.
   
      Βρυξέλλες, 14 Ιουλίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 62 της 15.3.1993, σ. 69.
   
      (4)  ΕΕ L 18 της 23.1.2003, σ. 11.
   
      (5)  Εκτελεστική απόφαση (ΕΕ) 2016/645 της Επιτροπής, της 22ας Απριλίου 2016, για ορισμένα προσωρινά μέτρα προστασίας σχετικά με την οζώδη δερματίτιδα στη Βουλγαρία (ΕΕ L 108 της 23.4.2016, σ. 61).
   
      (6)  Επιστημονική γνώμη σχετικά με την οζώδη δερματίτιδα — Ομάδα της ΕΑΑΤ για την υγεία και την καλή μεταχείριση των ζώων (AHAW), EFSA Journal 2015· 13(1): 3986.
   
      (7)  Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (ΕΕ L 311 της 28.11.2001, σ. 1).
   
      (8)  Εκτελεστική απόφαση της Επιτροπής, της 18ης Δεκεμβρίου 2015, για την έγκριση της χρηματοδοτικής απόφασης σχετικά με τη χρηματοδοτική συνεισφορά της Ένωσης στα έκτακτα μέτρα για την καταπολέμηση της οζώδους δερματίτιδας στην Ελλάδα το 2015 και τη δημιουργία ενός αποθέματος εμβολίων κατά της οζώδους δερματίτιδας [C(2015) 9573 final].
   
      ΠΑΡΑΡΤΗΜΑ I
      
         Βουλγαρία:
      
      Οι ακόλουθες περιφέρειες στη Βουλγαρία:
      
                  —
               
               
                  το σύνολο της επικράτειας της Βουλγαρίας.
               
            
   
      ΠΑΡΑΡΤΗΜΑ II
      
         Όροι χρησιμοποίησης επείγοντος εμβολιασμού για την καταπολέμηση και την εκρίζωση της οζώδους δερματίτιδας κατ' εφαρμογή του άρθρου 19 της οδηγίας 92/119/ΕΟΚ
      
      
                  1.
               
               
                  Έκταση της γεωγραφικής περιοχής στην οποία θα διεξαχθεί ο επείγων εμβολιασμός
               
               
                  Η ζώνη εμβολιασμού πρέπει να βρίσκεται εντός των περιφερειών της Βουλγαρίας που περιγράφονται στο παράρτημα I της παρούσας απόφασης.
                  Οι περιορισμοί που εφαρμόζονται στη ζώνη εμβολιασμού είναι αυτοί που προβλέπονται στην παρούσα απόφαση και στην εκτελεστική απόφαση (ΕΕ) 2016/645, επιπλέον εκείνων που ορίζονται στο άρθρο 10 της οδηγίας 92/119/ΕΟΚ.
               
            
                  2.
               
               
                  Είδος και ηλικία των ζώων προς εμβολιασμό
               
               
                  Όλα τα βοοειδή, όπως ορίζονται στο άρθρο 2 στοιχείο α) της εκτελεστικής απόφασης (ΕΕ) 2016/645, ανεξαρτήτως φύλου, ηλικίας, κυοφορίας ή παραγωγικού τύπου, εμβολιάζονται κατά τον πρώτο γύρο εμβολιασμού που αναφέρεται στο σημείο 3.
                  Οι απόγονοι εμβολιασμένων βοοειδών εμβολιάζονται σύμφωνα με τις οδηγίες του παρασκευαστή σε ηλικία τουλάχιστον τεσσάρων μηνών.
               
            
                  3.
               
               
                  Διάρκεια της εκστρατείας εμβολιασμού
               
               
                  Ο πρώτος γύρος εμβολιασμού στις προσβεβλημένες περιοχές πρέπει να ολοκληρωθεί έως τις 30 Ιουνίου 2016.
                  Ο πρώτος γύρος εμβολιασμού στις υπόλοιπες περιοχές της περιφέρειας που παρατίθεται στο παράρτημα I πρέπει να ολοκληρωθεί το συντομότερο δυνατό και το αργότερο δύο μήνες μετά την επιβεβαίωση της πρώτης εστίας στην εν λόγω περιοχή.
               
            
                  4.
               
               
                  Ειδική απαγόρευση μετακίνησης των ζώων και των προϊόντων τους
               
               
                  Ανεξάρτητα από κάθε άλλο μέτρο που ενδέχεται να εφαρμοστεί στην απαγορευμένη ζώνη, όπως ορίζεται στην εκτελεστική απόφαση (ΕΕ) 2016/645, τα βοοειδή ηλικίας άνω των 90 ημερών δεν πρέπει να μετακινηθούν σε άλλη εκμετάλλευση, εκτός εάν εμβολιάστηκαν τουλάχιστον 28 ημέρες πριν από την ημερομηνία μετακίνησης και επανεμβολιάζονται τακτικά.
                  Μετά την πάροδο των 28 ημερών από την ημερομηνία εμβολιασμού, εφαρμόζονται τα μέτρα για τη μετακίνηση των εμβολιασμένων βοοειδών και για τη διάθεση, στην αγορά, των προϊόντων που παράγονται από εμβολιασμένα βοοειδή, όπως προβλέπεται στην εκτελεστική απόφαση (ΕΕ) 2016/645, επιπλέον των μέτρων που ορίζονται στο άρθρο 10 της οδηγίας 92/119/ΕΟΚ.
                  Μη εμβολιασμένα ζώα μπορούν να μετακινηθούν για άμεση σφαγή σε σφαγείο που βρίσκεται εντός της απαγορευμένης ζώνης. Εκτός από την περίπτωση επείγουσας σφαγής, πρέπει να τηρηθεί περίοδος αναμονής επτά ημερών μετά τον εμβολιασμό της αγέλης πριν αποσταλούν για σφαγή μη εμβολιασμένα βοοειδή από εκμεταλλεύσεις στις οποίες διενεργήθηκε εμβολιασμός.
                  Μη εμβολιασμένοι απόγονοι ηλικίας κάτω των έξι μηνών που γεννήθηκαν και τράφηκαν με πρωτόγαλα από αγελάδες οι οποίες εμβολιάστηκαν τουλάχιστον 28 ημέρες πριν από τον τοκετό, μπορούν να μετακινηθούν σε άλλη εκμετάλλευση που βρίσκεται εντός της απαγορευμένης ζώνης.
               
            
                  5.
               
               
                  Ειδική καταγραφή των εμβολιασμένων ζώων
               
               
                  Για κάθε εμβολιασμένο βοοειδές η τοπική αρμόδια αρχή καταγράφει λεπτομερή στοιχεία για τον εμβολιασμό στην ειδική διαδικτυακή βάση δεδομένων που συνδέεται με την κεντρική βάση δεδομένων η οποία δημιουργήθηκε σύμφωνα με τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (1). Οι εγγραφές πρέπει να εξασφαλίζουν τη σύνδεση μεταξύ των εμβολιασμένων αγελάδων και των απογόνων.
               
            
                  6.
               
               
                  Άλλα ζητήματα σχετικά με τον επείγοντα εμβολιασμό
               
            
                  6.1.
               
               
                  Ζώνη επιτήρησης στη Βουλγαρία γύρω από τη ζώνη εμβολιασμού
               
               
                  Πρέπει να οριστεί ζώνη επιτήρησης τουλάχιστον 10 km γύρω από τη ζώνη εμβολιασμού που αναφέρεται στο σημείο 1, στην οποία διεξάγεται εντατική επιτήρηση και η μετακίνηση των βοοειδών υπόκειται σε έλεγχο από την αρμόδια αρχή.
                  Τα βοοειδή που δεν εμβολιάστηκαν κατά της οζώδους δερματίτιδας και εκτρέφονται σε εκμεταλλεύσεις που βρίσκονται στη ζώνη επιτήρησης που περιβάλλει τη ζώνη εμβολιασμού δεν πρέπει να εξέλθουν από την εκμετάλλευση πριν από την παρέλευση περιόδου τουλάχιστον επτά ημερών από την ολοκλήρωση του εμβολιασμού στις εκμεταλλεύσεις που βρίσκονται εντός της ζώνης εμβολιασμού σε απόσταση μικρότερη των 10 km.
               
            
                  6.2.
               
               
                  Περίοδος κατά την οποία διατηρούνται τα μέτρα που ισχύουν στις ζώνες οι οποίες έχουν οριστεί σύμφωνα με το άρθρο 10 της οδηγίας 92/119/ΕΟΚ και της εκτελεστικής απόφασης (ΕΕ) 2016/645
               
               
                  Τα μέτρα που ισχύουν στη ζώνη εμβολιασμού παραμένουν σε ισχύ έως ότου καταργηθούν σύμφωνα με το άρθρο 19 παράγραφος 6 της οδηγίας 92/119/ΕΟΚ.
               
            
                  6.3.
               
               
                  Διεξαγωγή της εκστρατείας εμβολιασμού
               
               
                  Ο εμβολιασμός διενεργείται από υπάλληλο της αρμόδιας αρχής ή από ιδιώτη κτηνίατρο που ορίζεται από την αρμόδια αρχή και τελεί υπό την εποπτεία της.
                  Η προτεραιότητα για εμβολιασμό θα πρέπει να δίνεται στα ζώα που εκτρέφονται σε εκμεταλλεύσεις οι οποίες βρίσκονται εντός των ζωνών προστασίας και επιτήρησης και στις περιοχές που συνορεύουν με άλλα κράτη μέλη και περιφέρειες της Βουλγαρίας που είναι απαλλαγμένες από την οζώδη δερματίτιδα.
                  Πρέπει να προβλεφθούν τα αναγκαία μέτρα για την αποτροπή της πιθανής εξάπλωσης του ιού. Οι τυχόν υπολειπόμενες ποσότητες εμβολίου επιστρέφονται στο σημείο διανομής εμβολίων, με έγγραφο στο οποίο καταγράφεται ο αριθμός των εμβολιασμένων βοοειδών και ο αριθμός των δόσεων εμβολίου που χρησιμοποιήθηκαν.
               
            
                  6.4.
               
               
                  Εμβόλιο που θα χρησιμοποιηθεί
               
               
                  Ομόλογο εμβόλιο με ζώντα εξασθενημένο ιό κατά του ιού της οζώδους δερματίτιδας (στέλεχος Neethling), «Lumpy Skin Disease Vaccine For Cattle», Onderstepoort Biological Products, Νότια Αφρική.
                  Εναλλακτικά: εμβόλιο με ζώντα εξασθενημένο ιό κατά του ιού της οζώδους δερματίτιδας (τύπος SIS), «Lumpyvax», MSD Animal Health, Intervet, Νότια Αφρική.
                  Το εμβόλιο πρέπει να χρησιμοποιηθεί σύμφωνα με τις οδηγίες του παρασκευαστή και με το άρθρο 8 της οδηγίας 2001/82/ΕΚ υπό την ευθύνη των κεντρικών αρμόδιων αρχών.
               
            
                  6.5.
               
               
                  Εκθέσεις προόδου και τελική έκθεση
               
               
                  Σύμφωνα με το άρθρο 19 παράγραφος 5 της οδηγίας 92/119/ΕΟΚ, υποβάλλεται στην Επιτροπή και στα κράτη μέλη έκθεση προόδου σχετικά με την εκτέλεση του προγράμματος επείγοντος εμβολιασμού.
                  Αναλυτική έκθεση για την εκτέλεση του προγράμματος επείγοντος εμβολιασμού υποβάλλεται στην Επιτροπή και στα κράτη μέλη σύμφωνα με το άρθρο 19 παράγραφος 5 της οδηγίας 92/119/ΕΟΚ πριν από την άρση των περιορισμών που αναφέρονται στα σημεία 6.1 και 6.2 του παρόντος παραρτήματος.
               
            
         (1)  Κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου (ΕΕ L 204 της 11.8.2000, σ. 1).
   
   
      ΠΑΡΑΡΤΗΜΑ III
      Το παράρτημα της εκτελεστικής απόφασης (ΕΕ) 2016/645 αντικαθίσταται ως εξής:
      
         
            «ΠΑΡΑΡΤΗΜΑ
            
               Βουλγαρία:
            
            Οι ακόλουθες περιφέρειες στη Βουλγαρία:
            
                        —
                     
                     
                        το σύνολο της επικράτειας της Βουλγαρίας.».